Selv om samfundet nu stort set er genåbnet, så er trafikken på de store veje ikke kommet tilbage på helt samme niveau som tidligere. Og faktisk bliver vi ved med at have god plads på vejene frem til efter sommerferien. Ifølge nye tal fra Vejdirektoratets nyeste tal er trafikpresset flere procent under samme tidspunkt sidste år. - Vi kan se på målingerne fra vores tællestationer, at omfanget af trafik på statsvejene fortsat ligger nogle procent under omfanget i juni måned sidste år, og eftersom tallene tilsyneladende er holdt op med at stige, er dette måske trafikkens nye normaltilstand – i hvert fald på denne side af sommerferien, siger afdelingsleder Kasper Rosenstand fra Vejdirektoratet. Folk arbejder hjemme Ifølge Vejdirektoratet er det blandt andet frygten for at blive smittet, der har holdt langt flere danskere hjemme på egen matrikel. Muligheden for at arbejde hjemmefra betyder også, at flere har ladet bilen stå i garagen på hverdage. - Men det er dog stadig kun vurderinger, eftersom vi endnu har for lidt viden til med sikkerhed at kunne forklare forskellen, siger Kasper Rosenstand. Afdelingslederen tær heller ikke spå om præcis, hvor lang tid den gode plads på vejbanerne fortsætter. Det kan blandt andet afhænge af landets økonomiske udvikling, smittetrykket, en eventuel ny bølge af virus og omfanget af hjemmearbejde på de danske arbejdspladser.

Opsummering:
Hjemmearbejdspladser og frygten for COVID-19 har taget trykket af myldretiden på hverdage. Trafikken ligger flere procent under samme tidspunkt sidste år.